ΓΡΑΠΤΗ ΕΡΩΤΗΣΗ E-2947/98

υποβολή: Antonio Tajani (PPE) προς την Επιτροπή

(8 Οκτωβρίου 1998)

Θέμα: Ιδιωτικοποίηση στην Ιταλία της Εταιρίας Αυτοκινητοδρόμων Α.Ε.

Η Ευρωπαϊκή Επιτροπή εξέφρασε την άποψή της στις 30.07.1998 σχετικά με την ιδιωτικοποίηση της Εταιρίας Αυτοκινητοδρόμων Α.Ε., διατυπώνοντας ταυτοχρόνως παρατηρήσεις προς τις οποίες οι ιταλικές αρχές θα πρέπει να συμμορφωθούν, ώστε να γίνουν σεβαστές οι αρχές της ίσης μεταχείρισης και αποφυγής των διακρίσεων, τόσο ως προς την τοποθέτηση του πακέτου των μετοχών, όσο και ως προς το πλαίσιο εφαρμογής της εκχώρησης, βάσει της ευρωπαϊκής ρύθμισης που αναφέρεται στην ανακοίνωση της Επιτροπής που δημοσιεύθηκε στην(1).

Μπορεί να αναφέρει η Επιτροπή,

1. δεδομένου ότι αυτή η ίδια υπεγράμμισε τη φύση της "ανάθεσης εργασιών" της έκθεσης με την Εταιρία Αυτοκινητοδρόμων, εάν η διαχείριση των διαγωνισμών ανάθεσης έργων από μία "εξωτερική και ανεξάρτητη επιτροπή", που διορίστηκε από τον Υπουργό Δημόσιων Έργων, συμβιβάζεται με τις ευρωπαϊκές οδηγίες αριθ. 305(2) της 26ης Ιουλίου 1971 και αριθ. 440(3) της 18ης Ιουλίου 1989 σχετικά με θέματα συντονισμού των διαδικασιών για τη σύναψη συμβάσεων δημόσιων έργων;

2. εάν η ενδεχόμενη συγκρότηση της εν λόγω επιτροπής δεν συνιστά ανάμιξη σε επιχειρηματικές δραστηριότητες και αποτελεί αντικίνητρο για τους εξωτερικούς επενδυτές που θα επιθυμούσαν να συμμετάσχουν στην ιδιωτικοποίηση, δεδομένου ότι στην υπόλοιπη Κοινότητα δεν εφαρμόζονται ανάλογες διαδικασίες;

3. εάν η συγκρότηση ενός σταθερού πυρήνα εταίρων συμβιβάζεται με την ανωτέρω ανακοίνωση της Επιτροπής;

4. εάν ανταποκρίνεται στην αλήθεια ότι κατά τις επαφές με τις Βρυξέλλες το θέμα της Εταιρίας Αυτοκινητοδρόμων ανατέθηκε σε γνωστό δικηγορικό γραφείο της Ρώμης, όπως δημοσιεύθηκε σε γνωστή εφημερίδα, και, εάν ναι, ποιό είναι το γραφείο αυτό;

Απάντηση του κ. Monti εξ ονόματος της Επιτροπής

(25 Νοεμβρίου 1998)

1. Το άρθρο 3 της οδηγίας 93/37/ΕΟΚ της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων(4), στην περίπτωση που τα εν λόγω έργα εκτελούνται από τρίτους, προβλέπει μία διάκριση ανάλογα με τη φύση του αναδόχου παραχωρήσεως. Η παράγραφος 3 του εν λόγω άρθρου προβλέπει ότι, εάν ο ανάδοχος παραχωρήσεως είναι μια αναθέτουσα αρχή, δεσμεύεται για την πλήρη τήρηση της οδηγίας όταν αναθέτει τα εν λόγω έργα. Η παράγραφος 4 προβλέπει, αντιθέτως, για τον ανάδοχο παραχωρήσεως ο οποίος δεν είναι αναθέτουσα αρχή, απλώς μία υποχρέωση τήρησης των κανόνων δημοσιότητας. Καμία διάταξη δεν αντιτίθεται στο να εκτελούνται διαδικασίες για τη σύναψη συμβάσεων δημοσίων έργων από τρίτους σε σχέση με τον ανάδοχο παραχωρήσεως.

2. Η πρόβλεψη της εν λόγω εξωτερικής επιτροπής συνάδει με τη βούληση των ιταλικών αρχών να καταστήσουν το πλαίσιο εφαρμογής της παραχώρησης όσο το δυνατόν πιο διαφανές και ανοιχτό στον ανταγωνισμό.

3. Η Επιτροπή, προκειμένου να απαντήσει με περισσότερη ακρίβεια στην τρίτη ερώτηση, καλεί τον αξιότιμο βουλευτή να διευκρινήσει την ερώτηση που αφορά το σταθερό πυρήνα των εταίρων.

4. Η Επιτροπή υπενθυμίζει στον αξιότιμο βουλευτή ότι θεσμικά έχει σχέσεις μόνο με τις αρχές των κρατών μελών. Εναπόκειται, επομένως, στις εν λόγω αρχές να καθορίσουν τα μέσα και τους πόρους που πρέπει να χρησιμοποιηθούν καθώς και τη σύνθεση των αντιπροσωπειών που διαπραγματεύονται με την Επιτροπή.

(1) ΕΕ C 220 της 19.7.1997.

(2) ΕΕ L 185 της 16.8.1971, σελ. 5.

(3) ΕΕ L 210 της 21.7.1989, σελ. 1.

(4) ΕΕ L 199 της 9.8.1993.